বেঙ্গালুরুতে দ্বিতীয় টেস্টের দ্বিতীয় ইনিংসে তাঁর লড়াকু ৯২ রানের ইনিংস ম্যাচের মোড় ঘুরিয়ে দিয়েছিল। সেই চেতেশ্বর পূজারা তাঁর সাফল্যের জন্য কৃতিত্ব দিচ্ছেন বাঁহাতি স্পিনার অনিল কুম্বলে’কে!
আশ্চর্যজনক শোনালেও ঘটনা হচ্ছে, অস্ট্রেলিয়ার বাঁহাতি স্পিনার স্টিভ ও’কিফের আতঙ্ক কাটাতে নেটে পূজারাকে বাঁ হাতে স্পিন বোলিং করেছেন ভারতীয় দলের হেড কোচ কুম্বলে। যদিও তিনি নিজে ছিলেন লেগস্পিনার এবং লেগস্পিন করেই তাঁর ঝুলিতে ৯৫৬টি আন্তর্জাতিক উইকেট রয়েছে। পুণেতে প্রথম টেস্টের প্রথম ইনিংসে ও’কিফের সামনে ভারতীয় ব্যাটসম্যানদের অসহায়তা দেখে কুম্বলে যে নেটে বাঁহাতি স্পিনার হিসাবে আবির্ভূত হয়েছেন, সেই খবর প্রথম লিখেছিল ‘এবেলা খেলা’ (২৫ ফেব্রুয়ারি, পৃষ্ঠা ১৮)।
শুক্রবার বোর্ডের ওয়েবসাইটে দেওয়া সাক্ষাৎকারে পূজারা নিজে বলেছেন, ‘‘যেহেতু অস্ট্রেলিয়ার একজন বাঁহাতি স্পিনার রয়েছে, অনিল ভাই সেই ভূমিকায় নিজেকে তুলে ধরেছিলেন নেটে। ক্রিজের কোণ থেকে দৌড়ে এসে ডানহাতি ব্যাটসম্যানের জন্য একেবারে সঠিক লাইন-লেংথে বল ফেলে ঘোরানোর চেষ্টা করেছেন। আমি শুধু চেষ্টা করে গিয়েছি বাঁহাতি স্পিনারের বলের কোণের সঙ্গে মানিয়ে নেওয়ার।’’
লেগস্পিনার কুম্বলে’কে বাঁ হাতে স্পিন বোলিং করতে দেখে পূজারাও অবাক হয়ে গিয়েছিলেন। তিনি বলেছেন, ‘‘অনিল ভাই নিজে ডানহাতি স্পিনার হয়েও বাঁ হাতে বল করার সময় নিজের সেরাটা দিয়েছেন। প্র্যাক্টিসের পক্ষে খুব ভাল বোলিং করেছেন।’’ পূজারা জানিয়েছেন যে, বাঁহাতি স্পিনার কুম্বলে তাঁকে নেটে বেশ কয়েকবার পরাস্তও করেছিলেন। বলেছেন, ‘‘নেট প্র্যাক্টিসে আমাকে পরাস্ত করেছিলেন অনিল ভাই। উনি জানেন কোথায় বলটা ফেলতে হবে। বল রাফে পড়ায় আমি স্টেপ আউট করেছিলাম এবং পরাস্ত হয়েছিলাম।’’
ফিল্ডিং কোচ আর. শ্রীধর’কেও কৃতিত্ব দিয়েছেন পূজারা। নেটে যিনি বাঁহাতি স্পিনারের মতো করে থ্রো-ডাউন দিয়ে গিয়েছেন। ‘‘শ্রীধর ওভার দ্য স্টাম্পস থ্রো ডাউন করছিলেন। শর্ট ফেলে বল বাইরের দিকে বার করছিলেন। খুব উপকৃত হয়েছিলাম, কারণ শ্রীধর নিখুঁত লাইন-লেংথে বল ফেলছিলেন,’’ বলেছেন পূজারা।